text: Новини или Novini - картината на печата за 23 януари...
  23.01.2020 06:00 1533 0
  Редакционният екип на Actualno.com представя краткия преглед на печата, посветен на акцентите от вестниците, за днешния 23 януари, четвъртък.
  Извънреден гратисен период за прехвърляне на парите за втора пенсия от частните фондове към НОИ ще получат жените от т.нар. първа кохорта. Такъв вариант за промяна в Кодекса за социално осигуряване обсъжда комисия на социалното министерство, КФН, частните фондове и синдикатите.
  По този начин ще се даде възможност на тези първи пенсионери с "втора пенсия", които са пропуснали петте години за прехвърляне към НОИ да го направят, обясни пред в. "24 часа" социалният министър Деница Сачева.
  Първите пенсии от фондовете трябва да започнат да се плащат през 2021 г. и много от тях ще са ниски, стана ясно в края на 2019 г. Близо 200 000 жени обаче са изпуснали времето за прехвърляне към НОИ и вероятно ще пострадат в размера на пенсията. Това са жени, навършили вече 56, 57, 58 и 59 г. Нормалният срок за прехвърляне към НОИ за 55-годишните пък изтича през тази година.
  Специалности, подготвящи кадри, които да могат да работят с 3D принтери и други новите технологии, ще стартират следващата учебна година. Бъдещите възпитаници на Химикотехнологичния и металургичен университет ще учат за начина, по който да създават смеси за продукти с определени свойства, обясни ректорът на университета проф. Сеня Терзиева.
  Така, използвайки 3D принтерите като инструменти, чрез които да получат желаната от тях форма, студентите ще могат да направят детайли за електротехниката или компютърните технологии, за броните на колите, както и за биоразградими опаковки. Новите специалности в ХТМУ са общо 8.